Søren Pind (V), 2011-05-19:
Jeg kan, jeg havde nær sagt, naturligvis fuldt tilslutte mig, hvad justitsministeren har sagt om, at angreb på trosfriheden er uacceptable.
Vi vil ikke finde os i, at den personlige frihed eller de fundamentale frihedsprincipper angribes eller krænkes.
Jeg kan supplere med, at Integrationsministeriet og PET arbejder tæt sammen om at forebygge intolerance, ekstremisme og hadforbrydelser.
Især kan fremhæves, at vi hjælper kommuner og SSP med at kortlægge de lokale udfordringer på området, og at vi tilbyder undervisning og rådgivning, der kan opkvalificere de lokale aktører til at forebygge og håndtere problemerne.
Samtidig yder regeringen en stor indsats for at fremme medborgerskab og demokratiske værdier.
Det ligger regeringen stærkt på sinde, at borgerne kender deres rettigheder og pligter, herunder den enkeltes ansvar for at respektere andres tilsvarende rettigheder.
Det gælder i høj grad også retten til frit at kunne udøve en tro, skifte tro eller udøve en ikkereligiøs overbevisning.
I Danmark har vi en stærk demokratisk kultur, og vi har effektive mekanismer til at vedligeholde og videreføre demokratiske værdier blandt befolkningen, herunder også blandt nye borgere.
Viden om demokrati, retssamfund, den personlige frihed, trosfrihed m.v. formidles ikke mindst via grundskolen og andre dele af uddannelsessystemet.
Regeringen har gennem en revision af folkeskolens læreplaner med effekt fra skoleåret 2009/2010 styrket undervisningen i demokrati og medborgerskab.
Bl.a. fremgår nu af formålsbestemmelsen for samfundsfag, at undervisningen skal bidrage til, at eleverne i praksis respekterer samfundets demokratiske spilleregler og grundværdier.
Med regeringens handlingsplan »En fælles og tryg fremtid« er der sat yderligere fokus på at styrke demokratiske værdier og også at forebygge ekstremistiske og intolerante holdninger.
Her kan bl.a. nævnes en styrkelse af det pædagogiske arbejde med demokratiforståelse på lærerseminarierne, et netværk for skolelederne om demokratiundervisning og et styrket tilsyn med de frie grundskoler.
Formålet med friskoletilsynet er at sikre opfyldelsen af lovens formål om, at eleverne skal forberedes til at leve i et samfund med frihed og folkestyre.
»Demokrati Fordi« -kampagnen omfattede bl.a. en demokratikonkurrence i grundskolen og på ungdomsuddannelserne, mens Ny-Dansk Ungdomsråd er en effektiv og demokratisk platform for unge med flerkulturel baggrund.
Som en del af handlingsplanen iværksættes også et medborgerskabskursus for religiøse forkyndere, som Undervisningsministeriet p.t. er ved at etablere.
Kurset fokuserer bl.a. på at give deltagerne en større viden om demokrati og medborgerskab i Danmark, herunder også trosfrihed.
Regeringens handlingsplan om ligebehandling og respekt for den enkelte indeholder initiativer til bl.a. en kampagne om grundlæggende rettigheder, styrket undervisning om intolerance, gæstelærerteams med forskellige overbevisninger, der besøger skoler for at tale om medborgerskab og forståelsen mellem forskellige trosretninger, styrkede klagemuligheder ved diskrimination og styrket lokalt forebyggelsesarbejde via kommunerne.
Præcis trosfriheden er et vigtigt tema i denne handlingsplan.
Derudover får borgere med indvandringsbaggrund bl.a. kendskab til demokrati, trosfrihed m.v. via undervisning og materialer i tilknytning til danskuddannelserne, indvandringsprøven for ægtefællesammenførte, medborgerskabsprøven, som er under udvikling, og indfødsretsprøven.
Nye borgere omfattet af integrationsloven
skal endvidere underskrive en erklæring om integration og aktivt medborgerskab, bl.a. om, at de respekterer det enkelte menneskes frihed og personlige integritet, kønnenes ligestilling og tros- og ytringsfrihed.
Integrationsministeriets arbejde vedrørende parallelle retssamfund, som er under udvikling, samt indsatsen mod tvangsægteskaber og anden undertrykkende adfærd, bidrager også til at imødegå problemer med vold, pres, trusler og manglende kendskab til danske omgangsnormer.
, hvor bl.a. trosfrihed er blevet drøftet og understreget. På den måde arbejder regeringen på en bred front for at sikre respekten for demokratiet og den personlige frihed, herunder også trosfrihed.